Xemx tiżreġ, u l-uniku sħaba fuqna bajda daqs ir-ramel tal-grawnd ta' taħt saqajna. Il-ballun ġie f'saqajja, ftit baqa' ħin biex immorru lura lejn iċ-ċella u nafu li min jiskorja se jirbaħ. U min jirbaħ jiżfen. Qed nara l-ftuħ quddiemi, qed nara l-lasta tidher kbira, qed nara x–xibka tistedinni. Sempliċi wisq din, ma nistax infalli. Qed nimmaġina lil sħabi jgħannquni u wara jgħolluni fuq spallejhom. Se niskorja dalwaqt. Il-ħolma ta' dal-lejl se ssir realt . Qalbi qiegħda tħabbat, aktar minn kemm ħabbat Ali b'idejh mal-ħajt waqt l-enneżmu ħmar il-lejl li kellu. Qed ngħolli saqajja u se nixxutja b'kemm għandi saħħa. Se nitlaq il-grillu. Tlaqtu. Ma nafx x'ġara. Emminni li ma nafx. Naf biss li l-ballun għola, u għola 'l bogħod mil-lasta. U minflok fix-xibka daħal fil-barbed wire li tant idarassni . Il-ballun infaqa'. Qed inħossni bħal meta l-aħħar flixkun ilma li kelli fuq id-dgħajsa żelaq minn idi u ntilef fil-baħar. Sħabi m'huma jgħidu xejn. Ta' kontra qed jgħidu li ħxejthom. Ballun wieħed kellna u issa ma baqa xejn. Bħall-ħafna ħolm li kelli meta terraqt fid-deżert tas-Sahara spiċċa fix-xejn. Kelli ċans niskorja, kelli ċans insir eroj imqar għal ftit minuti u ħarab. Qed rasi f'idejja nisma' d-dagħa kontrija. Is-suldat issa ħareġ isaffar is-suffara biex kollha nidħlu lura. Ikolli nkompli nikkontempla ġewwa. Għadda l-lejl. Inbidel f'għodu. L-għodu b'xi mod mexa. Erġajna ħriġna hawn fil-grawnd imma u l-ħin qed jiġġebbed daqs il-barbed wire ma' kull rokna. U hemm il-ballun fil-barbed wire qisu il-qamar kwinta jiddi fil-lejl li ridt nistaħba minn kollox u minn kulħadd. xuttjajt bil-ħerqa inkurunajt il-ballun Dan ir-ritratt huwa proprjet ta' Darrin Zammit Lupi u qiegħed jidher hawnhekk bil-permess ġentili tiegħu. Dan ir-ritratt ukoll qiegħed jidher bħalissa fl-esebizzjoni mill-isbaħ f'St James Cavalier, il-Belt Valletta. Flimkien ma' din l-esebizzjoni nħareġ il-ktieb bl-istess isem, li jista' jinkiseb minn